Diari Oficial de la Generalitat Valenciana


Sumari del DOGV 6346, del 02-09-2010 (2010/9394)

Aprovació del Conveni Urbanístic de planejament entre l'Ajuntament de Monforte del Cid i la mercantil Justo Quesada, SL, per a la modificació del Pla General i classificació del sòl situat a la serra del Sit com a parc públic natural.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6346

Data del DOGV
:   02-09-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/9394


Data del document
:   06-08-2010

Organisme emissor
:   Ajuntament de Monforte del Cid

Tipus de document
:   Resolució

Descriptors 

:   * Monforte del Cid
    * administració local
    * pla d'urbanisme

Aprovació del Conveni Urbanístic de planejament entre l'Ajuntament de Monforte del Cid i la mercantil Justo Quesada, SL, per a la modificació del Pla General i classificació del sòl situat a la serra del Sit com a parc públic natural. [2010/9394]  
Mitjançant l'Acord del Ple d'aquest Ajuntament, de data 23 de juliol de 2010, amb l'assistència de la majoria absoluta dels membres de la corporació, es va adoptar, entre altres, l'acord que, literalment, és com segueix:  
«Conveni Urbanístic de planejament entre l'Ajuntament de Monforte del Cid i la mercantil Justo Quesada, SL, per a la modificació del Pla General i qualificació de sòl siti a la serra del Sit com a parc públic natural: aprovació definitiva.  
Amb data 30 de juliol de 2009, la mercantil Justo Quesada, SL, va proposar la subscripció d'un conveni urbanístic, que té com a objecte procedir a la modificació del Pla General per a la qualificació d'un sòl siti a la serra del Sit com a parc públic natural del qual és propietari únic, amb la cessió d'aquests terrenys a l'Ajuntament.  
Mitjançant la provisió de l'Alcaldia, de data 12 de novembre de 2009, es va sotmetre a informació pública durant el termini de 20 dies per mitjà d'un anunci en el Diari Oficial de la Comunitat Valenciana número 6150, de data 23 de novembre de 2009, i al tauler d'edictes de l'Ajuntament. Durant aquest termini no s'hi va presentar cap al·legació.  
Una vegada conclosa la informació pública, l'alcalde, a la vista de les al·legacions i de l'informe sobre aquestes, va elaborar una proposta de text definitiu del conveni.  
Vistos el dictamen favorable de la Comissió Informativa de Territori i l'informe de Secretaria, de conformitat amb el que disposa l'article 22 de la Llei 7/1985, de 2 d'abril, de Bases del Règim Local, i el paràgraf segon de la disposició addicional quarta de la Llei 16/2005, de 30 de desembre, de la Generalitat, Urbanística Valenciana, el Ple, a proposta de la Comissió Informativa de Territori, adopta per majoria l'acord següent:  
Primer  
Aprovar el text definitiu del conveni urbanístic que té com a objecte procedir a la modificació del Pla General per a la qualificació d'un sòl siti a la serra del Sit com a parc públic natural a subscriure amb Justo Quesada, SL, propietària única dels terrenys afectats pel conveni i que, literalment, diu:  
"Conveni Urbanístic de planejament entre l'Ajuntament de Monforte del Cid i la mercantil Justo Quesada, SL, per a la modificació del Pla General i classificació del sòl siti a la serra del Sit com a parc públic natural.  
I. Parts que subscriuen.  
1. Ajuntament. D'una part, en representació de l'administració urbanística actuant, Antonia Cervera Carrasco, com a alcaldessa presidenta de l'Ajuntament de Monforte del Cid, que compareix assistida pel sotssecretari general de l'Ajuntament, Ginés Mota Sandoval, a l'efecte de donar fe pública del present conveni.  
2. Propietat. I d'una altra, José Ángel Quesada Aniorte, major d'edat, casat, amb el NIF número [...], en representació de la mercantil Justo Quesada, SL, amb CIF número E87920223, domiciliada al número 18 de l'avinguda de les Nacions, de la localitat de Rojales, i inscrita al Registre Mercantil d'Alacant, d'ara en avant la propietat.  
Les parts es reconeixen mútuament capacitat jurídica i d'obrar suficients, i convenen mútuament la celebració del present conveni urbanístic i, a aquest efecte, acorden:  
Part expositiva  
II. Objecte i finalitat del conveni. Règim jurídic.  
1. Que l'Ajuntament de Monforte del Cid, es regeix per un pla general d'ordenació urbana que ha sigut aprovat definitivament per l'Acord de la Comissió Territorial d'Urbanisme d'Alacant, en la seua sessió de data 27 de març de 2007, i se n'ha ordenat la publicació mitjançant la Resolució de la secretària autonòmica de la Conselleria de Medi Ambient, Aigua, Urbanisme i Habitatge, de 19 de setembre de 2008, que s'ha efectuat en el Butlletí Oficial de la Província d'Alacant número 210, de data 12 de novembre de 2008.  
2. Que la mercantil Justo Quesada, SL, és titular en ple domini de les següents finques, ubicades totes aquestes a la serra del Sit, terme municipal de Monforte del Cid, i que pertanyen al Registre de la Propietat de Novelda:  
· Finca registral número 10.689, inscrita al tom 1596, llibre 195, foli 53.   
· Finca registral número 13.534, inscrita al tom 1621, llibre 198, foli 223.   
· Finca registral número 6.756, inscrita al tom 1596, llibre 195, foli 61.  
Aquestes finques registrals comprenen, entre altres, les parcel·les cadastrals següents:  
· Del polígon número 1, les parcel·les 3, 4, 35, 309, 310, 311 i 312.   
· Del polígon número 2, les parcel·les 1, 2 (només una part), 25 (només una part), 26 i 27.  
Totes aquestes del cadastre de rústica del municipi de Monforte del Cid.  
La superfície que se cita, titularitat d'aquesta mercantil, fa una suma de 2.890.000 m.², aproximadament.  
Resta acreditada aquesta titularitat amb el certificat del Registre de la Propietat de Novelda que consta a l'expedient de tramitació del present conveni.  
3. Que les finques esmentades, ubicades a la serra del Sit, es troben classificades al nou Pla General de Monforte del Cid com a sòl no urbanitzable de protecció ecologicopaisatgística i que, conjuntament amb unes altres, constitueixen un paratge amb uns indubtables valors naturals i paisatgístics.  
Així, es pot destacar que constitueix l'hàbitat de vegetació d'interés amb formacions subarbustives d'alzinar i espècies com Viburnum tinus, Coronilla minima, Lonicera etrusca, Ruscus acueleatus, Arbutus unedo, Thymelaea hirsuta, Phyllirea angustifolia y Helictotrichon filifolium, i, així mateix, existeixen tallats rocosos amb nidificació probable de rapaces, com l'àguila reial i el duc.  
Amb més motiu és ressenyable que el aquest espai confronta amb la ZEPA Maigmó i serres de la Foia de Castalla, declarada en virtut de l'Acord del Consell de la Generalitat, de data 5 de juny de 2009 (DOCV núm. 6031, de data 9 de juny de 2009) zona que inclou importants poblacions de rapaces com l'àguila marcenca europea, àguila reial (3-4 parelles), àguila calçada, falcó pelegrí i duc. Destaca la presència de blauet, còlit negre i gralla de bec roig, i que coincideix amb el LIC del mateix nom.  
Així mateix, confronta amb el Paisatge Protegit de la Serra del Maigmó i Serra del Sit, aprovat pel Decret del Consell de la Generalitat 25/2007, de data 23 de febrer de 2007, i publicat en el DOGV de data 27 de febrer de 2007.  
4. Que és voluntat de l'Ajuntament de Monforte del Cid preservar l'àmbit geogràfic delimitat a partir de la cota 450 de la serra del Sit que constitueix un ecosistema que reuneix valors i característiques dignes de protecció, i no sols necessàriament excloure'ls del procés d'urbanització sinó també preservar-los-en. A aquest efecte, l'Ajuntament de Monforte del Cid pretén ordenar el seu territori d'acord amb criteris de protecció i millora de la qualitat de vida dels seus ciutadans, per mitjà del desenvolupament equilibrat i sostenible i fent una gestió raonable dels seus recursos naturals, apostant per la protecció del medi natural de Monforte del Cid. En aquesta línia s'ubica el present conveni, ja que l'administració pública considera que les finques esmentades han de ser un patrimoni comú d'aquest municipi, preservant-lo de qualsevol tipus d'actuació urbanística sense vulnerar, així mateix, els drets legítims dels seus propietaris.  
Partint d'aquestes premisses, i atés que el sòl esmentat presenta especials valors naturals d'interés municipal que hi requereixen la protecció i millora, des de l'Ajuntament de Monforte del Cid es pretén incorporar-lo dins de la categoria d'espais protegits que disposa la Llei 11/1994, de data 23 de desembre, d'Espais Naturals Protegits de la Comunitat Valenciana, i facilitar l'obtenció dels sòls esmentats a favor de l'administració municipal, per mitjà de l'adscripció d'aquests a les futures reclassificacions de sòl que, en execució del nou Pla General, s'hi puguen proposar.  
5. Que amb l'aprovació de la Llei 4/2004, de 30 de juny, d'Ordenació del Territori i Protecció del Paisatge de la Comunitat Valenciana, i tal com replega el preàmbul d'aquesta llei, s'estableix que 'l'objectiu a què s'orienta la funció pública d'ordenació territorial és el de la protecció i millora de la qualitat de vida de les persones, per mitjà del desenvolupament equilibrat i sostenible basat en les característiques del territori i en la gestió racional dels recursos naturals. D'acord amb això, la funció pública que aquesta llei regula s'emmarca en els principis rectors de la Constitució espanyola'.  
Que sobre la base de la normativa anteriorment citada, així com la legislació posterior que l'ha completada i desplegada, s'estableix com una de les seues innovacions la possibilitat que l'administració pública puga obtindre, amb càrrec als desenvolupaments urbanístics que es pretenguen desplegar, sòls no urbanitzables que, atesa la seua naturalesa i interés, convinga no solament protegir sinó excloure de qualsevol eventual procés d'urbanització, i evitar amb això les temptacions de reclassificació que sobre aquests sòls hi pogueren recaure, i garantir-ne el gaudi per tota la població.  
Que a aquest efecte és exigència bàsica i fonamental, consagrada en l'article 13.6 de la Llei 4/2004, de data 30 de juny, d'Ordenació del Territori i Protecció del Paisatge de la Comunitat, que tota classificació de sòl no urbanitzable en sòl urbanitzable comportarà l'obligació de cedir gratuïtament a l'administració sòl no urbanitzable protegit, en una superfície igual a la reclassificada, actuació que de conformitat amb la legislació en vigor ha de verificar-se per mitjà de tècniques equidistributives a través de la seua adscripció als sòls urbanitzables de nou desenvolupament.  
6. La competència per a l'aprovació del present conveni correspondrà, en tot cas, al Ple de l'Ajuntament de Monforte del Cid una vegada complits els tràmits establits en l'esmentat precepte legal.  
En qualsevol cas, aquest conveni respecta el règim de facultats i iniciatives per a promoure qualssevol plans i instruments d'ordenació de conformitat amb el que estableix la legislació urbanística, i en cap supòsit predetermina o pot ser interpretat de forma que substituïsca el procediment d'aprovació i adjudicació de programes regulats en la Llei Urbanística Valenciana.  
Els paràmetres urbanístics de l'ordenació, no obstant no predeterminar el resultat de l'ordenació ni vincular de cap manera l'exercici de potestat de planejament de l'administració actuant, es troben en la base de les referències valoratives d'aquest conveni.  
III. Ratificació plenària.  
Es condiciona l'efectivitat d'allò que s'ha estipulat en aquest conveni a la ratificació pel Ple de la corporació municipal.  
IV. Exposició pública  
Aquest conveni ha sigut sotmés al període d'informació pública en el Diari Oficial de la Comunitat Valenciana número 6150, de 23 de novembre de 2010, de conformitat amb els requisits establits en la legislació vigent, sense que en el transcurs d'aquest termini s'hi haja presentat cap al·legació.  
V. Jurisdicció  
Els litigis que pogueren sorgir com a conseqüència de la interpretació i aplicació del present conveni se sotmetran a l'ordre jurisdiccional contenciós administratiu.  
Part dispositiva  
Les parts, segons compareixen, s'obliguen al compliment de les obligacions dimanants de les clàusules següents:  
Primera. Obligacions de l'Ajuntament.  
L'Ajuntament de Monforte del Cid procedirà a redactar i tramitar en un termini màxim de sis mesos, a partir de la firma del present conveni, els instruments de planejament necessaris per a:  
1. Delimitar gràficament una àrea geogràfica en què s'inclouran els terrenys situats a la serra del Sit i ubicats sobre la cota 450.  
2. Iniciar sobre aquests terrenys un expedient per a la declaració com a paisatge protegit, segons els tràmits previstos en la Llei 11/1994, de data 23 de desembre, d'Espais Naturals Protegits.  
3. Modificar el Pla General vigent perquè aquests sòls, sense canvi de classificació, queden qualificats com a parc públic natural (PQN), en què es materialitzarà la cessió gratuïta a l'administració de sòl no urbanitzable protegit a realitzar en les operacions de reclassificació de sòl, i incorporarà en la part normativa del Pla l'obligació que els programes d'actuació integrada que continguen una proposta de reclassificació de sòl hauran de materialitzar la seua proposta de cessió de parc públic natural sobre els sòls delimitats a l'àrea a què es fa referència, i ajustarà la seua proposta a les determinacions de caràcter urbanístic que hi conté.  
4. De conformitat amb els criteris establits per la legislació vigent, l'aprofitament tipus de l'àrea de repartiment del sector reclassificat es calcularà mitjançant el quocient entre el seu aprofitament objectiu i la superfície resultant de la suma de la del sector més la superfície, corregida pel corresponent coeficient de ponderació, del sòl no urbanitzable.  
A aquest efecte, atenent a la mitjana de les adscripcions de sòl no urbanitzable (PQN) ja previstes en el nou Pla General per als sector UZO-2 a UZO-5 es considerarà com a coeficient de ponderació (K) el de 0,09223456, i així s'incorporarà a la modificació indicada adés.  
A aquest efecte, l'aprofitament subjectiu de la propietat vindrà determinat pel resultat de multiplicar el sòl aportat, corregit pel coeficient de ponderació, per l'aprofitament tipus resultant, i corregit per la cessió prevista en la clàusula segona del present conveni.  
Sobre la base del que exposa l'Ajuntament de Monforte del Cid en els supòsits en què siga procedent el deure de cessió previst en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, incorporarà les exigències dimanants de les anteriors obligacions en les bases particulars que s'aproven per a la tramitació i adjudicació dels corresponents programes d'actuació integrada.  
Segona. Obligacions de la propietat.  
Per la seua banda, la propietat estarà obligada a lliurar a l'administració competent, i amb destinació al patrimoni públic de sòl, el sòl lliure de càrregues d'urbanització corresponent a la cessió del 20% d'aprofitament tipus lliure de càrregues d'urbanització, i això amb independència de l'obligació de cessió que amb caràcter general corresponga a la resta de propietaris per al desenvolupament del sector. Les parcel·les que per aquest concepte reba l'administració actuant quedaran integrades en el patrimoni públic de sòl.  
Així mateix, la propietat manifesta la seua conformitat expressa amb la tramitació destinada a declarar la referida àrea com a paisatge protegit i assumeix l'obligació de subscriure tots els documents que siguen necessaris respecte d'això.  
Igualment, la propietat pagarà a l'Ajuntament les despeses administratives o tècniques que es puguen ocasionar en la tramitació dels procediments derivats del desenvolupament d'aquest conveni, tant en el moment de l'aprovació d'aquest com en el moment de l'aprovació definitiva dels instruments urbanístics que pertoquen.  
Tercera. Els firmants garanteixen expressament les obligacions contingudes ací, com a propietaris dels terrenys on es van a realitzar les actuacions previstes en virtut del present contracte.  
Quarta. La propietat podrà, mitjançant escriptura pública, cedir les obligacions i drets dimanants d'aquest conveni a una altra persona jurídica i donarà compte d'això a l'Ajuntament de Monforte del Cid.  
En el cas que la propietat procedisca a l'alienació dels terrenys amb anterioritat a haver complit les obligacions assumides, haurà de fer constar en el títol de transmissió el contingut del present conveni, tal com exigeix l'article 19 del Reial Decret Legislatiu 2/2008, de 20 de juny, pel qual s'aprova el Text Refós de la Llei de Sòl.  
Cinquena. El present conveni, de conformitat amb el que disposa l'article 556 del Reglament de Gestió Territorial i Urbanística, podrà ser inscrit al Registre de la Propietat sobre les finques registrals afectades per aquest i de titularitat de la propietat.  
Sisena. La modificació per part de l'administració de qualsevol dels paràmetres urbanístics que supose una substancial disminució de l'aprofitament lucratiu susceptible d'apropiació pels particulars, o bé la denegació de l'aprovació definitiva del planejament general per l'administració autonòmica, facultarà a qualsevol de les parts intervinents per a optar per declarar la resolució o sol·licitar la modificació del present conveni.  
Setena. El present conveni té a tots els efectes el caràcter administratiu i es tramitarà de conformitat amb allò que s'ha assenyalat en la Llei Urbanística Valenciana i la resta de normativa que li és aplicable.  
I en prova de conformitat, les parts subscriuen el present conveni, que s'estén per triplicat exemplar, ací a Monforte del Cid, el sis d'agost de dos mil deu".  
Segon  
Facultar l'Alcaldia per a la firma d'aquest, que es formalitzarà per mitjà d'un document administratiu sense perjudici de la inscripció al Registre de la Propietat dels actes i de les condicions que ho requerisquen, d'acord amb la legislació urbanística i hipotecària, així com tots aquells documents que siguen necessaris per a la materialització del compliment de les contraprestacions que en dimanen.  
Tercer  
Notificar a les parts del conveni urbanístic a l'efecte que es firme aquest en un termini de 30 dies, comptadors des de l'endemà de la notificació del present acord.  
Quart  
Anotar i custodiar un exemplar complet del text definitiu del conveni urbanístic i de la seua documentació annexa al Registre Municipal d'Urbanisme d'aquest Ajuntament.  
Cinqué  
Una vegada subscrit el conveni urbanístic serà publicat en el Diari Oficial de la Comunitat Valenciana dins del mes següent a la firma i se'n remetrà un exemplar al Registre d'Urbanisme de la Comunitat Valenciana...».  
Cosa que es publica als efectes de l'article 556 del Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística.  
Contra la present resolució, que posa fi a la via administrativa, podeu interposar alternativament o un recurs de reposició potestatiu, en el termini d'un mes a comptar des de l'endemà de la recepció d'aquesta notificació, davant del Ple d'aquest Ajuntament de Monforte del Cid, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o un recurs contenciós administratiu davant del Jutjat Contenciós Administratiu d'Alacant, en el termini de dos mesos a comptar des de l'endemà de la recepció de la present notificació, de conformitat amb l'article 46 de la Llei 29/1998, de 13 de juliol, de la Jurisdicció Contenciosa Administrativa. Si opteu per interposar el recurs de reposició potestatiu, no podeu interposar un recurs contenciós administratiu fins que aquell siga resolt expressament o se n'haja produït la desestimació per silenci. Tot això sense perjudici que pugueu exercitar qualsevol un altre recurs que estimeu pertinent.  
Monforte del Cid, 6 d'agost de 2010.- L'alcaldessa presidenta: Antonia Cervera Carrasco.